<classify> KATIBU Mkuu wa Wizara ya Maliasili na Utalii, Profesa Adolf Mkenda amesema taasisi isiyo ya kiserikali ya Grumeti Fund inatarajia kuingiza faru 10 nchini kwa ajili kuongeza idadi ya wanyama hao.Kuagizwa kwa faru hao kutaongeza idadi yao kutoka wawili walioagizwa na taasisi hiyo hapo awali hadi kufikia 12.Akizungumza katika kikao kilichowahusisha wadau hao wa uhifadhi kilichofanyika katika Chuo cha Uhifadhi wa Wanyamapori cha Pasiansi jijini Mwanza, Profesa Mkenda amewashukuru wadau hao kwa kuendelea kushirikiana na serikali katika kuimarisha shughuli za uhifadhi nchini.Profesa Mkenda alisema kuletwa kwa faru hao kutaongeza idadi ya wanyama hao nchini.Aidha alibainisha kuwa Taasisi ya Grumeti Fund imesaidia kuwaleta watu maarufu kutoka katika mataifa mbali mbali kuja kutembelea hifadhi za Taifa na hivyo kuchangia kutangaza utalii na kuongeza pato la Taifa.Kaimu Mkurugenzi wa Idara ya Wanyamapori Tanzania, Canisius Karamaga akizungumzia kuhusu ujio wa faru hao, alisema jitihada zinazofanywa na taasisi hiyo zinalenga kuwaongeza idadi ya wanyama hao nchini.Aliongeza kuwa faru hao wataingizwa nchini kwa lengo la kuboresha kizazi cha wanyama hao waliokuwa hatarini kutoweka ikiwa ni moja ya juhudi za kuwafanya waongezeke kwa kuzaliana na wale waliopo nchini.  <topic>: KITAIFA 